Tyskland: - Uakseptabelt å spionere på venner
Ifølge avisa The Guardian viser lekkede dokumenter at USA har spionert på ambassadene til 38 allierte land. Avlyttingen skal blant annet ha foregått ved hjelp av skjulte mikrofoner og tapping av elektronisk utstyr. - Hvis det blir bekreftet at EUs og europeiske lands diplomatiske representasjoner er blitt spionert på, vil vi si klart ifra om at det er uakseptabelt å avlytte venner, sier Steffen Seibert, som er pressetalsmann for Tysklands statsminister Angela Merkel. Ifølge ham er det nødvendig å «gjenoppbygge» tilliten mellom EU og USA i kjølvannet av avsløringene. - Vi er ikke lenger i den kalde krigen, sier Seibert. USAs utenriksminister John Kerry sier han har snakket med EUs utenrikspolitiske leder Catherine Ashton om saken. I samtalen skal han ha bedt om tid til å komme til bunns i saken. Kerry går samtidig langt i å bagatellisere saken. Ifølge ham er det helt normalt at land innhenter «all slags informasjon» for å verne om sin nasjonale sikkerhet. - Det eneste jeg vet, er at dette i mange land ikke er uvanlig, sier utenriksministeren. Kilder i diplomatiet i EU sier saken kan vokse til å bli en alvorlig krise i forholdet mellom EU og USA.
Tyskland reagerer kraftig på avsløringene om at USA skal ha spionert på europeiske ambassader.